Camilla Fabricius (S), 2023-04-14:
Tak Alex, tak Leika og Mads og Kenneth, tak Sally, tak KE og A, tak til Mike og Odon og Jørn, Ariz og alle jer andre, jeg har kendt igennem årene.
Dagen i dag er til jer, for I er det hele værd.
Dagen i dag med førstebehandlingen af barnets lov er til jer.
Det er jer, som har talt med os og klædt mig og mine kollegaer på til det.
Det er jeres lov.
Den er for jeres skyld, og den er for alle de unge, som kommer efter jer.
For børn og unge i Danmark har krav på at kunne skrive deres egen historie, fri af forældre, som ikke kunne være gode forældre.
Tak til pædagoger, lærere, plejeforældre, psykologer og socialrådgivere, der igennem årene har fortalt mig om, hvad det vil sige at blive et anbragt barn.
Nogle bliver det i kort tid, fordi der er bøvl i familien, som skal klares, og hvor man skal tilbage på sporet igen, og andre bliver det i lang tid, og nogle hele livet.
Alt for mange børn har ikke fået muligheden for at skrive deres helt egen historie, og med denne lov giver vi alle de børn muligheden.
Selvfølgelig skal man kende sine rettigheder, og man skal spørges og høres i helt fundamentale ting i sit eget liv.
Og med loven bliver der stillet krav til, at børnenes egen stemme bliver hørt, og at man bliver inddraget.
Det bliver f.eks. muligt for et barn at sige nej til samvær.
Et barn ned til 10 år får muligheden for at blive partshørt.
For loven her er ikke bare af navn, men af gavn.
Ordene barnets lov kan noget.
Og jeg er stolt af, at vi er her i dag, og at så mange partier står bag en aftale, og at vi sammen står her med en lovgivning.
Jeg er stolt af at være borger i et land, hvor vores statsminister bruger sin taletid til at tale om de allermest udsatte børn.
I de sager, jeg selv har været tæt på, har jeg set, hvordan erfaring fra fagpersonalet gør en forskel.
Og noget af det, jeg særlig er stolt af ved barnets lov, er, at vi laver ordningen om to socialrådgivere i særlig svære sager.
Det er godt for barnet, og det er godt for det personale, der er rundtomkring.
Man har brug for sparring, man har brug for spejling i det arbejde, man laver, når man har med særlig svære sager at gøre.
Den anden del handler om alle jer søskende.
For når der før var en underretning, som ikke lige var om jer, men om en af jeres brødre eller søstre, så var I ikke taget med, men det er I nu.
For med den her lov sikrer vi også, at der bliver taget hånd om jer.
Der er nemlig en særlig søskendeparagraf, sådan at man skal kigge børnene over skulderen og se, hvordan I har det, så det ikke kun handler om den bror eller søster, som blev anbragt.
Det synes vi i Socialdemokratiet er væsentligt og godt.
Barnets lov har været lang tid undervejs, og der er nogle, der har sagt, at det er gået alt for langsomt.
Der er også nogle, der har sagt, at det ikke er gjort grundigt nok, og at vi skulle have brugt mere tid på det.
Vi mener, at det har taget den tid, som er nødvendig.
Og der er rigtig mange, som har aktier i den her lov på mange forskellige niveauer.
Tak til jer, og også tak til mine kollegaer.
Det er ikke en lov, der sådan lige er gået nemt igennem.
Det har lige til det sidste krævet utrolig mange diskussioner, meget snak, mange samtaler, mange gange, hvor vi skulle fire på noget for at få det kompromis, som gør, at vi står her i dag og har førstebehandlingen af barnets lov.
Det har været en svær opgave – det vil jeg gerne medgive – en rigtig svær opgave.
Jeg har selv været med fra start til slut, og nu er vi her – vi er i gang.
Og så skal vi i gang med de næste trin i aftalen om »Børnene Først«.
Men endnu en gang vil jeg gerne sige til alle jer, til Alex, Leika, Mads, Kenneth, Sally, KE og A, Mike, Odon og Jørn, som jeg selv har haft på min skole, og Ariz, som jeg for nylig har mødt.
Den her lov er til jer og til alle, der er ligesom jer.
Dagen i dag er jeres.